Síðasta bókin í þríleik . Hinar tvær eru Frá ljósi til ljóss ( 2001 ) og Hjarta , tungl og bláir fuglar ( 2002 ) . Bækurnar komu allars saman út í einu bindi 2005 , undir heitinu Þrenningin . Úr Þegar stjarna hrapar : Símtal sem skiptir máli Fréttir af morðinu bárust um landið á ljóshraða og hefðu fréttamenn ekki lýst málavöxtum í slíkum smáatriðum sem raun bar vitni hefði Viktoría Jónsdóttir varla gefið sig fram samdægurs . Tekið sig saman í andlitinu , einsog hún orðaði það sjálf , hringt og sagt að hún hefði sögu að segja sem hefði sennilega alla burði til að breyta gangi málsins . Það hringdu reyndar alls konar kellingar á stöðina uppfullar af alls kyns handanlýsingum og dularfullum vísbendingum . Þeirra vegna var Viktoría því spurð hvort handanmál , skyggnilýsingar eða draumfarir skiptu einhverju máli varðandi það sem hún hefði fram að færa . Við biðjum þig afsökunar , frú , en við neyðumst til að spyrja , sagði viðmælandi hennar . Með svari sínu þótti hún taka af allan vafa : Ég trúi nú bara því sem ég tek á og sé með eigin augum og ég hef aldrei tekið mark á neinu handankjaftæði , svaraði hún með þjósti og gat þess um leið að hún óskaði þess að fá að ræða við Kjartan Gunnarsson þegar hún kæmi á stöðina . Það var ákveðið að verða við ósk hennar og hún boðuð í viðtal um hádegið . En þá gaf hún ítarlega skýrslu . Til að byrja með titraði nokkuð í henni röddin og augun voru flöktandi og vot . En þegar á leið frásögnina styrktist hún og varð að lokum yfirveguð : Ég er ekki vön að bera vitni í sakamálum , sagði hún og þar sem hún var heldur ekki vön að tala inn á segulband vandaði hún mál sitt sem best hún gat . Hún sagðist alltaf hafa verið nákvæm og mundi þess vegna engu sleppa og ekki heldur því sem virtist í fljótu bragði skipta litlu . Margt smátt gerir eitt stórt .